b'\n_START_ARTICLE_\nStoryboard\n_START_PARAGRAPH_\nStoryboard eli kuvak\xc3\xa4sikirjoitus on elokuvan k\xc3\xa4sikirjoitukseen perustuva kuvasuunnitelma, jossa elokuvan tapahtumat esitet\xc3\xa4\xc3\xa4n sarjakuvan tapaan. Siin\xc3\xa4 m\xc3\xa4\xc3\xa4ritet\xc3\xa4\xc3\xa4n yleens\xc3\xa4 k\xc3\xa4ytett\xc3\xa4v\xc3\xa4t kuvakoot, kuvakulmat, toiminnan suunnat ja kameraliikkeet (panorointi, zoom, kamera-ajot). Storyboardin tarkoituksena on helpottaa tuotantoprosessia ja auttaa ohjaajaa, kuvaajaa ja muuta kuvausryhm\xc3\xa4\xc3\xa4 hahmottamaan elokuvan visuaalinen ilme ja kuvallinen kerronta jo ennen kuvausten alkua._NEWLINE_Storyboard kehitettiin Walt Disneyn animaatiostudioilla 1930-luvun alkupuolella, ja 1940-luvulla siit\xc3\xa4 tuli suosittu apuv\xc3\xa4line my\xc3\xb6s n\xc3\xa4ytelm\xc3\xa4elokuvien suunnittelussa. Nykyisin storyboard on l\xc3\xa4hes aina k\xc3\xa4yt\xc3\xb6ss\xc3\xa4 animaatioelokuvien tuotantoprosessissa. N\xc3\xa4ytelm\xc3\xa4elokuvissa on tavallista, ett\xc3\xa4 ainakin vaativista toimintajaksoista tehd\xc3\xa4\xc3\xa4n storyboard, mutta my\xc3\xb6s koko elokuvan kuvasuunnitelma voidaan laatia storyboardin muotoon. Storyboardin voi tehd\xc3\xa4 elokuvan ohjaaja, kuvaaja tai teht\xc3\xa4v\xc3\xa4\xc3\xa4n erikseen palkattu piirt\xc3\xa4j\xc3\xa4 eli storyboard artist. Mainos- ja muissa tilauselokuvissa storyboard havainnollistaa elokuvan tilaajalle (joka ei useinkaan ole elokuva-alan ammattilainen) my\xc3\xb6s elokuvan tarinaa sanallista k\xc3\xa4sikirjoitusta paremmin.\n_START_SECTION_\nKuvak\xc3\xa4sikirjoitus television monikameratuotannossa\n_START_PARAGRAPH_\nTelevision ohjelmatuotannossa ennen muuta monikameratuotannossa kuvak\xc3\xa4sikirjoitus-nimikett\xc3\xa4 k\xc3\xa4ytet\xc3\xa4\xc3\xa4n tavallisesti hieman toisessa merkityksess\xc3\xa4. Siell\xc3\xa4 se ei v\xc3\xa4ltt\xc3\xa4m\xc3\xa4tt\xc3\xa4 ole storyboard, vaan kuvak\xc3\xa4sikirjoituksella tarkoitetaan ns. ohjaajan k\xc3\xa4sikirjoitusta, k\xc3\xa4sikirjoitusta, mihin on merkitty kuvat . T\xc3\xa4llainen kuvak\xc3\xa4sikirjoitus on tavallisesti kaksipalstainen. Oikealla on ohjelman verbaalinen tai tapahtumia selostava teksti tai esimerkiksi laulun sanat. Vasemmalla palstalla ovat kuvamerkinn\xc3\xa4t kuten kuvan numero, kameran numero, kuvakoko ja kuvan kohde tai sis\xc3\xa4lt\xc3\xb6 sek\xc3\xa4 mahdolliset kameran liikkeet. Piirrettyj\xc3\xa4 kuvia siell\xc3\xa4 ei v\xc3\xa4ltt\xc3\xa4m\xc3\xa4tt\xc3\xa4 ole. Tv-ohjelman kuvasuunnitteluvaiheessa t\xc3\xa4llaisen kuvak\xc3\xa4sikirjoituksen tekev\xc3\xa4t ohjaaja ja kuvaaja yhdess\xc3\xa4 tai ohjaaja yksin, harvemmin kuvaaja yksin. Kuvasuunnitelma kuitenkin hyv\xc3\xa4ksyt\xc3\xa4\xc3\xa4n yhdess\xc3\xa4. Kameraharjoituksissa tai kuvaustilanteessa kuvaussihteeri kuvak\xc3\xa4sikirjoitusta seuraten varoittaa kameramiehi\xc3\xa4 tulevista kuvista, ja ohjaaja komentaa oikealla hetkell\xc3\xa4 kuvat \xe2\x80\x9dulos\xe2\x80\x9d. On my\xc3\xb6s mahdollista, ett\xc3\xa4 videomikseri leikkaa kuvat k\xc3\xa4sikirjoituksen perusteella ilman ohjaajan komentoja.'